‘Moenie ideaal van selfbeskikking verydel nie’Suid-Afrikaanse vlag. Argieffoto. Die VF Plus meen dit is uiters noodsaaklik dat omsigtig met die ideale van selfbeskikking en vryheid omgegaan word. Daar moet gewaak word teen die moontlikheid om dit met ondeurdagte optrede te verydel. “Hoewel Suid-Afrika se Grondwet in artikel 235 erkenning verleen aan die reg tot selfbeskikking en die internasionale reg daarvoor voorsiening maak, moet selfbeskikking en vryheid nie omstrede gemaak word met ondeurdagte pogings en stappe wat dit kan benadeel nie,” het dr. Corné Mulder, VF Plus-hoofsweep en leier in die Wes-Kaap, in ŉ verklaring gesê. Dit is van groter belang dat almal in Suid-Afrika wat hierdie ideale nastreef, ŉ gesamentlike front en strategie ontwikkel wat dit ŉ werklikheid kan maak. “Die VF Plus het simpatie met koning Khoebaha Calvin Cornelius III van die Khoi-San se strewe om territoriale selfbeskikking. Dit vorm deel van ŉ wye oproep om vryheid en selfbeskikking in die Wes-, Noord- en Oos-Kaap wat elke dag sterker word, en dit moet verwelkom word. “Die VF Plus ondersteun al die verskillende strewes om selfbeskikking wat al harder opklink namate minderheidsgroepe en die breë publiek ontnugter raak met die huidige bedeling wat op niks anders nie as ŉ tirannie van die meerderheid uitgeloop het.” Mulder het gesê die huidige ANC-regering het die afgelope 24 jaar net “oppervlakkige lippediens” betoon aan die erkenning van diversiteit en verskeidenheid in Suid-Afrika. “Dit is juis die VF Plus wat verantwoordelik was vir die insluiting van artikel 235 in die Suid-Afrikaanse Grondwet wat voorsiening maak vir selfbeskikking. Die VF Plus is die enigste politieke party in die Suid-Afrikaanse parlement wat hom vir selfbeskikking van minderheidsgroepe en volke in Suid-Afrika beywer.”